Aston Villa bɔɔlbɔkuw apam hɔn kookyi a wɔfrɛ no Stephen Gerrard ber a ndzɛmba nnkɔ yie mma hɔn no. Ɔnnkyɛree biara na nsɛnkyerɛwfo bisaa Stephen Gerrard faa ne dzibew dɛ Aston Villa kookyi ho ber a nna bɔɔlbɔkuw no gye no ho a ɔnngye wɔ afe yi Ngyiresi Bɔɔlbɔkuw Bɔɔlbɔ Baatan Akansi (EPL) mu. Nyiano a Gerrard dze maa hɔn no nye dɛ, ɔno ɔyɛ ɔkofo a onnsuro hwee ntsi dza ɔtse biara no, ɔmmpaa abaw. Ɔbɔbɔ no ho mbɔdzen na mbrɛ ɔtse biara oetum asesa ndzɛmba ama bɔɔlbɔkuw no. Nsɛm a Owura Stephen Gerrard, Liverpool bɔɔlbɔkuw no hɔn nkan no somfo a odzii akotsen yie maa hɔn no kae yi nyinara no, ne tɛkyerɛma annkyɛr wɔ bɔɔlbɔkuw no mu ma Yawda ewimber Ɔbɛsɛ 20, 2022, Aston Villa bɔɔlbɔkuw no dze abɔ to gua dɛ, Owura Stephen Gerrard dze ne ndzɛmba egu famu bɔkɔɔ dɛ Aston Villa bɔɔlbɔkuw no no kookyi.
Aston Villa bɔɔlbɔkuw no anntweɔn ma Stephen Gerrard nye bɔɔlbɔkuw no enndu fie mpo; wɔtse hɔn bɔɔso mu a ɔnye bɔɔlbɔkuw no reba fie fi London ber a wɔnye Fulham bɔɔlbɔkuw no ekesi akan no na wɔdze bɔtoo gua wɔ sohyial midia Toweta na hɔn intanɛtse adze do dɛ, “Aston Villa Bɔɔlbɔkuw no botum aka esi do tadua dɛ kookyi panyin Stephen Gerrard egya ne dzibew ato hɔ ber yi”. Asɛm a bɔɔlbɔkuw no ne kasamafo so dze pee do no nye iyi, “Yɛpɛ dɛ yɛda Owura Stephen Gerrard ase wɔ n’edwumadzen na n’ahofama na yɛma tsirnkwa wɔ dza ɔbɛyɛ no daakye no nyinara mu”.
Stephen Gerrard efi bɔɔlbɔkuw no mu ber a ndzɛmba nnkɔ yie mma hɔn no. Afe yi Ngyiresi Bɔɔlbɔkuw Bɔɔlbɔ Baatan Akansi (EPL) mu no, Aston Villa esi akan dubiako (11) na woedzi konyim ebien (2) pɛr. Aston Villa bɔɔlbɔkuw no kitsa amba akron (9) a wɔdze da duesuon (17th) bea hɔ a wɔdze atsena kaw akron (-9). Yawda ewimber Ɔbɛsɛ 20, 2022 a Stephen Gerrard dze ne dzibew too ho dɛ Aston Villa kookyi no, Aston Villa bɔɔlbɔkuw no tuu kwan kɔr Fulham bɔɔlbɔkuw hɔn fie Craven Cottage kɛgyee kaw pɔrpɔr ebiasa hyɛɛ hɔnho a woenntum anntsew mu kor mpo. Nokwar, ndzɛmba mu ayɛ dzen ama Owura Stephen Gerrard na Aston Villa bɔɔlbɔkuw no. Nyame nka hɔn nyinara ho.
